Here is a page extracted from Wikipedia that may contain CSS, HTML, and a lot of unformatted text.

Title: Ficedula hypoleuca
Content: L' aleta blanca (Ficedula hypoleuca), tamién clamata chapeta, ye una especie de paseriforme chicotón d'a familia d'os muscicapidos u cazamoscas. Habita per un regular en buena parte d'Europa y de l'Asia occidental, pero ye un au migratoria que acostumbra a pasar los hibiernos en Africa.

La suya largaria ye d'entre 12 e 13,5 centimetros. Lo masclo reproductor ye reconoixible per lo suyo plumache negro per dalto, con malla blanca en a frent, y blanco per debaixo, con randeta blanca tamién en l'ala. Lo plumache d'a fembra ye mas d'un pardo claro. Ta d'agüerro, sindembargo, los dos sexos comparten la mesma color pardisca, lo que fa difícil diferenciar-los d'altros cazamoscas d'o mesmo chenero. Ista diferencia sexual fa que se distinga de l'aleta parda.

Lo bieco u pipón ye negro. Amás d'os insectos cazatos de revolata (mosquitos, palometas...), ista especie s'alimenta tamién de lulos y d'as tenyas que atrapa en as fuellas d'os caixicos. Ye sobretot en os caixicars an puede sentir-se lo melodioso canto suyo ta de primavera, anque puede trobar-se en altras arboleras y selvas caducifolias, an aproveitan los foratos d'os árbols ta fer niedo.

Referencias

Vinclos externos 

  Información de Ficedula hypoleuca seguntes Javier Blasco Zumeta.

Ficedula
Aus presents en Aragón
Fauna d'Asia
Fauna d'Europa
Fauna d'Africa
Fauna d'Andorra